**Լեռնային Ղարաբաղի խնդիրը հայաստանյան պաշտոնական դիսկուրսում**

Լեռնային Ղարաբաղի կոնֆլիկտը հայաստանյան հասարակության աքիլեսյան գարշապարն է, և ինչքան հեռանում է կոնֆլիկտի լուծման հեռանկարը, այնքան հասարակությունը ներփակվում է իր մտայնությունների և միֆերի զնդանում, կապ ընկնում ինքն իր ներսում: Այս հետազոտությունը նպատակ ունի հասարակական ընկալումների առկա համապատկերում ցույց տալ Լեռնային Ղարաբաղի կոնֆլիկտի շուրջ Հայաստանի պաշտոնական դիսկուրսը, եղած մոտեցումներն ու դիրքերը: Ներկայացվող հետազոտությունը Իրազեկ քաղաքացիներ ՀԿ-ի իրականացրած «Պետական գործիչների կողմից ներկայացվող հավաքական հիշողության բովանդակությունը» նախագծի մի մասն ու բաղադրատարրն է: Հետազոտության համար աղբյուրագիտական հենքն են ծառայել 1991-2018 թթ. պարբերական մամուլը, գլխավորապես «Հայաստանի Հանրապետություն» օրաթերթի՝ ուսումնասիրվող ժամանակաշրջանի բոլոր համարները՝ առանց բացառության, [www.2rd.am](http://www.2rd.am), [www.president.am](http://www.president.am) ինտերնետային կայքերում առկա նյութը, Ղարաբաղյան կոնֆլիկտի պատմությանը սերտորեն առնչվող գործիչների` հրապարակին եղած ինքնակենսագրական, հուշագրական, հրապարակախոսական հրապարակումները՝ Լևոն Տեր-Պետրոսյան «Ընտրանի», 2006, «Սամվել Բաբայան. Հաղթանականերն ինչպես եղել են» (հեղ.՝ Գ. Խաչատրյան), 2008, Վարդան Օսկանյան «Անկախության ճանապարհով. փոքր երկրի մեծ մարտահրավերները», 2013, Ռոբերտ Քոչարյան «Կյանք և ազատություն», 2018:

ԽՍՀՄ անկումից հետո ԼՂ հարցի վերաբերյալ պետական դիսկուրսն անցել է երեք պայմանական փուլով՝ առանցքում ունենալով Հայաստանի երեք նախագահի՝ Լևոն Տեր-Պետրոսյանի, Ռոբերտ Քոչարյանի, Սերժ Սարգսյանի և նրանց քաղաքական թիմերի որդեգրած քաղաքականությունը Ղարաբաղի հարցում: Այս դիտանկյունից կոնֆիկտի պատմությունը պաշտոնական դիսկուրսում բաժանվում է՝ ըստ նախագահ Տեր-Պետրոսյանի, Քոչարյանի և Սարգսյանի պաշտոնավարության՝ համապատասխանաբար 1991-1998, 1998-2008, 2008-2018 թթ.: Սակայն հարցի լուծման առնչությամբ բովանդակային առումով երկու մոտեցում է եղել հայաստանյան պաշտոնական շրջանակներում, 1991-1998 թթ. հարցի լուծման տեր-պետրոսյանական տարբերակը, որ ենթադրում էր գործողությունների փուլային ընթացք, և 1998-2018 թթ. քոչարյան-սարգսյանական մոտեցումը, որ ենթադրում էր կոնֆլիկտի փաթեթային լուծում:

**Ժամանակագրություն**

**Լևոն Տեր-Պետրոսյան**

Նախքան 1994 թ. մայիսյան զինադադարը Ղարաբաղյան հակամարտության ակտիվ շրջանը երկու փուլ է ունեցել՝ 1988-1992 թթ., երբ հարցը դիտվում էր որպես ԽՍՀՄ ներքին խնդիր և փորձ էր արվում այն լուծել խորհրդային օրենսդրության շրջանակներում: Երկրորդ փուլը՝ 1992-1994 թթ., հիմնախնդրի միջազգայնացման շրջանն է: Այս շրջափուլում կարևոր մեկնարկ էր Լեռնային Ղարաբաղի հարցով ԵԱՀԽ հանձնախմբի ստեղծումը, որը 1992 թ. փետրվարի 12-18-ին լինում է Հայաստանում, Ադրբեջանում և Լեռնային Ղարաբաղում՝ խնդիր ունենալով հակամարտ կողմերի հետ հանդիպումների միջոցով պարզելու տարածաշրջանի ներկա իրադրությունը: 1992 թ. փետրվարի 13-ին ընդունվում է Եվրախորհրդարանի բանաձևը Լեռնային Ղարաբաղի մասին: ԵԱՀԽ դիտորդների այցից հետո մարտի 3-ին Պրահայում հայտարարություն է ընդունվում Լեռնային Ղարաբաղի վերաբերյալ, հրապարակվում է հանձնախմբի պատրաստած փաստաթուղթը, որը նախատեսում էր կրակի դադարեցման համար դիտորդների խմբի առկայություն, պատանդների փոխանակում և զոհվածների դիակների հանձնում, փախստականների կամ բռնագաղթածների առաջնահերթ կարիքների բավարարում, առևտրական նորմալ հարաբերությունների վերահաստատում (*Հայաստանի Հանրապետություն,* 1992, 43):

1992 թ. մարտի 24-ին ԵԱՀԿ նախարարների խորհուրդը որոշում է կայացնում Մինսկում համաժողով գումարելու մասին, որտեղ պետք է քննվեր ԼՂ կարգավիճակը: Ստեղծվում է 9-ը երկրներից բաղկացած Մինսկի խումբը: Բոլորն ակնկալում էին, որ համաժողովը կկայանա մի քանի շաբաթների ընթացքում, սակայն Շուշիի ազատագրումն ու Լաչինի շրջանի գրավումը նոր որակ հաղորդեցին գործընթացին: 1993 թ. ի պատասխան Ադրբեջանը լայնածավալ հարձակում սկսեց, որը տևեց մինչև 1994 թ. մայիս: 1993 թ. ապրիլի 30-ից նոյեմբերի 12-ը Լեռնային Ղարաբաղի հարցով ընդունվում են ՄԱԿ-ի ԱԽ և 822[[1]](#footnote-1), 853[[2]](#footnote-2), 874[[3]](#footnote-3), 884[[4]](#footnote-4) բանաձևերը:

1993 թ. նոյեմբերի 8-ին Վիեննայում տեղի է ունենում ԵԱՀԽ Մինսկի խորհրդաժողովը նախապատրաստող Իննյակի անպաշտոն խորհրդակցությունը: Մեկ շաբաթ տևած քննարկումները ընդգրկում են չորս հիմնական հարց. ԼՂ զորամիավորումները առանց նախապայմանների մինչև հոկտեմբերի 21-ը զբաղեցրած դիրքերը (Զանգելան, Հորադիզը հանձնել) հետ քաշելու պահանջ, փախստականների հարցը, նոր ժամանակացույցի մեջ կատարվելիք փոփոխություններ (Ադրբեջանն ու Թուրքիան համառորեն ցանկանում էին ժամանակացույց մտցնել Լաչինի և Շուշիի հարցը, իսկ ԼՂՀ պատվիրակությունը ի պատասխան առաջարկեց մոտեցնել Մարտակերտի որոշ բնակավայրերի ազատման հարցը և քննել Շահումյանի հարցը), Մինսկի խորհրդաժողովի հրավիրման և այնտեղ մասնակիցների կարգավիճակի հարցը (*Հայաստանի Հանրապետություն,* 226): Սակայն Ադրբեջանը, չընդունելով այս ծրագիրը, ի պատասխան ակտիվացնում է ռազմական գործողությունները. 1993 թ. նոյեմբերի 18-ին ռմբակոծում է Հայաստանը Վրաստանին կապող երկաթուղու Սադախլո-Այրում տեղամասի 70-100 մետրանոց հատվածը:

1994 թվականի մայիսին Ադրբեջանի, Լեռնային Ղարաբաղի և Հայաստանի խորհրդարանների նախագահները Բիշքեկում ստորագրում են Լեռնային Ղարաբաղի հակամարտության հարցերով ԱՊՀ-ի միջխորհրդարանական գագաթնաժողովի ավարտական արձանագրությունը, որով հիմքեր դրվեցին զինադադարի մասին հետագա պայմանագրի կնքման համար: Ռուսաստանի Դաշնության միջնորդությամբ Հայաստանի և Ադրբեջանի պաշտպանության նախարարների և Լեռնային Ղարաբաղի զինված ուժերի հրամանատարի կողմից ստորագրված այս փաստաթուղթն ուժի մեջ մտավ 1994 թ. մայիսի 12-ին: 1995 թ. մարտի 23-ին հաստատվում է «ԵԱՀԿ հովանու ներքո Ղարաբաղյան հակամարտության Խորհրդաժողովի համանախագահների մանդատը»:

1996 թ. ապրիլին ակնհայտ է ցանկությունը հրադադարից հետո քաղաքական մեծ պայմանագրի ստորագրումը նախապատրաստելու, մտայնություն կար, որ եթե հնարավոր չլինի հասնել հարցի լուծմանը, ապա 1996-ը առնվազն վճռորոշ տարի կլինի: ՀՀ նախագահի խորհրդական և արտգործնախարարի առաջին տեղակալ Ժիրայր Լիպարիտյանը: Ապրիլի 6-13-ը նա լինում է վեց երկրում՝ Ռուսաստան, Ֆինլանդիա, Շվեդիա, Անգլիա,Գերմանիա և Թուրքիա: Ներկայացվում է, որ բանակցությունները որոշ հանգրվանի են հասել, և անհրաժեշտ է, որ բոլոր մասնակիցները իրենց կարծիքը ներկայացնեն (*Հայաստանի Հանրապետություն,* 1997, 77):

1996 թ. հոկտեմբերի 29-ին ստորագրվում է Մոսկովյան հռչակագիրը: 1996 թ. դեկտեմբերի 2-ին Լիսաբոնյան գագաթնաժողովը սկսվում է միջազգային հանրության տրամադրվածության այնպիսի պայմաններում, որը ենթադրում էր պաշտպանել Ադրբեջանի տարածքային ամբողջականությունը: Հայաստանի դիրքորոշումն էր համատեղել ազգերի ինքնորոշման և տարածքային ամբողջականության սկզբունքը: Անդամ երկրները հանդես եկան հայտարարությամբ ճանաչելու Ադրբեջանի տարածքային ամբողջականությունը և Լեռնային Ղարաբաղին վերջինիս կազմում ինքնավարություն շնորհելու: ՄԽ համանախագահների կողմից առաջարկվում են հետևյալ սկզբունքները, որոնք արժանանում են Մինսկի խմբի բոլոր անդամների հավանությանը` բացի մեկից։ Դրանք են՝ Հայաստանի Հանրապետության և Ադրբեջանի Հանրապետության տարածքային ամբողջականություն, համաձայնագրում հաստատված, ինքնորոշման իրավունքի վրա հիմնված Լեռնային Ղարաբաղի իրավական կարգավիճակ, որը նրան ինքնավարության բարձր աստիճան է ապահովում Ադրբեջանի կազմում, Լեռնային Ղարաբաղի ու նրա բնակչության երաշխավորված անվտանգություն, այդ թվում՝ բոլոր կողմերի փոխադարձ պարտավորություն` կատարելու համաձայնագրի բոլոր կետերը։ Ստեղծված պայմաններում Հայաստանի նախագահը օգտագործում է իր վետոյի իրավունքը՝ դառնալով միակ երկիրը, որ դեմ քվեարկեց այս հայտարարությանը: 1997 թ . գարնանը Մոսկվայում տեղի են ունենում եռակողմ բանակցություններ. Ադրբեջանը պնդում էր, որ որպես կարգավորման հիմք պիտի ընդունվեն Լիսաբոնյան երեք սկզբունքները: Հայաստանը լքում է բանակցությունները, բայց չի կարողանում խուսափել ներքաղաքական ճգնաժամի խորացումից Լեռնային Ղարաբաղի հարցով, որի բերումով փետրվարի 4-ի ՀՀ նախագահ Լևոն Տեր-Պետրոսյանը հրաժարական է տալիս՝ արձանագրելով, որ «իշխանության ճգնաժամում Արցախի հարցի արծարծումն ընդամենը պատրվակ էր: Խնդիրը ավելի խորն է և կապված է պետականության հիմնադրություների, խաղաղության ու պատերազմի այլընտրանքի հետ: …Արտառոց ոչինչ տեղի չի ունեցել, պարզապես Հայաստանում խաղաղության ու արժանապատապիվ հաշտության կուսակցությունը պարտություն է կրել»:

**Ռոբերտ Քոչարյան**

1998 թ. փետրվարի 4-ին Լևոն Տեր-Պետրոսյանի հրաժարականից հետո Հայաստանի նոր նախագահի ընտրության համար սկսված պայքարում Արցախյան հիմնախնդիրը ստանում է հատուկ կարգավիճակ և հայտնվում նախընտրական քարոզի գործիքների կազմում: Նախագահի թեկնածուներից Ռոբերտ Քոչարյանը առավելագույնս է մարմնավորում Ղարաբաղի հիմնախնդիրը. նա ներկայացնում է Արցախի աննկուն կամքը, Արցախի ու Հայաստանի միասնության բաղձալի նպատակները և ընկալվում է Հայաստան-սփյուռք-Արցախ եռամիասնության խորհրդանիշ: Շեշտվում է հատկապես նրա ղարաբաղյան մարտական կենսագրությունը, որի բերումով հենց Քոչարյանն է վստահելի բանակցողը, ղարաբաղյան հիմնահարցի լուծման համար պայքարողը (բնորոշումները տրված են՝ ըստ Հայաստանի Հանրապետություն օրաթերթի 1998 թ. մարտի 6-ի թիվ 43 համարում «Չափանիշն արդեն կա» հոդվածի):

1998 թ. մարտի 30-ի արտահերթ նախագահական ընտրություններից հետո, սակայն, ապրիլի 10-ին երդմնակալության տեքստում Քոչարյանը հանդես է գալիս Ղարաբաղի հարցում չափավոր դիրքավորմամբ՝ խոսելով խաղաղության անհրաժեշտությունից. «Ելնելով խնդրի խաղաղ կարգավորման սկզբունքից` մենք պետք է հասնենք Ղարաբաղի ժողովրդի ազատ ինքնորոշման իրավունքի միջազգային ճանաչմանը՝ երաշխավորելով նրա զարգացումը անվտանգ սահմաններում Հայաստանի հետ մշտական աշխարհագրական կապով: Ղարաբաղի խնդրի կարգավորումը պետք է բերի նաև պատմական արդարության հաղթանակի»: Քոչարյանը, իշխանության գալով, շարունակում է հավատարիմ մնալ ԵԱՀԿ Մինսկի խմբի առաջադրած բանակցային գործընթացի սկզբունքներին: 1998 թ. վերջին արդեն մամուլում ի հայտ է գալիս ԵԱՀԿ Մինսկի խմբի նոր առաջարկը՝ Ընդհանուր պետության կոնցեպտը, սակայն դեռ պարզ չէր, թե այդ ընդհանուր պետության անդամներ Ադրբեջանն ու Ղարաբաղը ինչ կարգավիճակ պետք է ունենան. «Մի դեպքում՝ Ղարաբաղը կարող է ստորադասվել Ադրբեջանին, մյուս դեպքում՝ ընդհանուր պետությունը կարող է ձևավորվել կոնֆեդերատիվ սկզբունքներով, ուր Ղարաբաղը և Ադրբեջանը հանդես կգան որպես իրավահավասար սուբյեկտներ»: Դեկտեմբերի սկզբին փոքր-ինչ մեկնաբանվում են ԵԱՀԿ նոր առաջարկի սկզբունքները, այն է՝ ԼՂ և Ադրբեջանի պետական իշխանությունների համապատասխան մարմինների միջև տեղի է ունենալու լիազորությունների և իրավասությունների ճշգրտում: Սա հորիզոնական կապերի հիմքն է, որը թույլ է տալու Ադրբեջանին և Ղարաբաղին որպես երկու հավասար միավորներ ճշգրտել հարաբերությունները և ԼՂ կարգավիճակը (*Հայաստանի Հանրապետություն,* 1998, 241): Համաձայն Ընդհանուր պետության առաջարկի՝ Լեռնային Ղարաբաղը հանդիսանում է Հանրապետության ձևի պետական և տարածքային կազմավորում և Ադրբեջանի հետ միասին կազմավորում է «Ընդհանուր պետություն»` նրա միջազգայնորեն ճանաչված սահմաններում: Ադրբեջանը և Լեռնային Ղարաբաղը ստորագրում են Համաձայնագիր տնօրինման առարկաների և պետական իշխանության համապատասխան մարմինների միջև իրավասությունների փոխադարձ տարանջատման մասին, որը սահմանադրական օրենքի ուժ կունենա: Հայկական կողմի համար այս տարբերակը ընդունելի է եղել. քաղաքական բարձրագույն ղեկավարության ամենատարբեր ներկայացուցիչներ թե՛ տեղական, թե՛ միջազգային ատյաններից քանիցս պաշտպանել են այս տարբերակը: Սակայն «Ընդհանուր պետության» գաղափարը մերժվում է Ադրբեջանի կողմից. դեռևս 1999 թ. ապրիլի 1-ին Մոսկվայում Քոչարյան-Ալիև հանդիպումից հետո Քոչարյանը նշում է, որ Ալիևը հրաժարվել է Ընդհանուր պետության գաղափարից (*Հայաստանի Հանրապետություն,* 1999, 63): 2001թ. հունվարին և մարտին Փարիզում տեղի են ունենում ՀՀ նախագահ Ռոբերտ Քոչարյանի և Ադրբեջանի նախագահ Հեյդար Ալիևի բանակցությունները` Ֆրանսիայի նախագահ Ժակ Շիրակի մասնակցությամբ: Փարիզում կայացած բանակցությունների ընթացքում հրապարակ եկան «փարիզյան սկզբունքները»: ԵԱՀԿ ՄԽ-ի կազմում գործունեության որոշակի պասիվացումից հետո, ԱՄՆ-ն որոշեց իր դիրքերը վերականգնել և բանակցային գործընթացը փակուղուց դուրս բերելու նպատակով Քի Վեսթում կազմակերպեց հանդիպում ՀՀ նախագահ Ռ.Քոչարյանի և Ադրբեջանի նախագահ Հ.Ալիևի միջև: Քի Վեսթի բանակցությունների արդյունքում հրապարակված որոշ տեղեկատվության համաձայն՝ առաջարկվել էր կարգավորման հետևյալ տարբերակը. Լեռնային Ղարաբաղի Ինքնավար Մարզի տարածքը Ադրբեջանի վերահսկողությունից դուրս էր գալիս և անցնում Հայաստանի ինքնիշխանության ներքո: ԼՂ կարգավիճակը սահմանվում էր Հայաստանի ներքո: Ադրբեջանն ուղիղ կապի հնարավորություն պետք է ունենար Նախիջևանի հետ՝ Մեղրու շրջանի տարածքով, փոխարենը Ադրբեջանը ճանաչելու էր Լաչինի միջանցքի՝ Հայաստանին պատկանելու փաստը: ԵԱՀԿ ՄԽ ձևաչափով և Պրահայի գործընթացի շրջանակներում ձեռք բերված նոր առաջարկները ամրագրվեցին և կողմերին ներկայացվեցին 2007թ. նոյեմբերի 29-ին Մադրիդ քաղաքում՝ ստանալով Մադրիդյան սկզբունքներ անվանումը։ Այս փաստաթղթի պարունակությունը հետագայում մասնակիորեն գաղտնազերծվեց 2009թ. հուլիսի 10-ին Լ´Ակվիլայում համանախագահող երկրների ղեկավարների արած հայտարարությամբ, որում ասվում է. «ԱՄՆ-ի, Ֆրանսիայի և Ռուսաստանի նախարարները 2007 թվականի նոյեմբերին Մադրիդում Հայաստանին և Ադրբեջանին ներկայացրել են կարգավորման Հիմնարար սկզբունքների նախնական տարբերակ: Հիմնարար սկզբունքները պարունակում են փոխզիջում, որը հիմնված է Հելսինկյան եզրափակիչ ակտի ուժի չկիրառման, տարածքային ամբողջականության և հավասար իրավունքների ու ժողովուրդների ինքնորոշման սկզբունքների վրա: Հիմնարար սկզբունքները մասնավորապես կոչ են անում` Լեռնային Ղարաբաղը շրջապատող տարածքների վերադարձ Ադրբեջանի վերահսկողության տակ, Լեռնային Ղարաբաղի ժամանակավոր կարգավիճակ, որը կտրամադրի անվտանգության և ինքնակառավարման երաշխիքներ, Հայաստանը և Լեռնային Ղարաբաղը կապող միջանցք, Լեռնային Ղարաբաղի վերջնական իրավական կարգավիճակի հետագա որոշում իրավականորեն պարտադիր բնույթ կրող կամարտահայտման միջոցով, ներքին տեղահանված և փախստական հանդիսացող բոլոր անձանց` իրենց բնակության նախկին վայրերը վերադառնալու իրավունք, և անվտանգության միջազգային երաշխիքներ, որոնք կներառեն նաև խաղաղապահ գործունեություն»:

**Սերժ Սարգսյան**

2008 թվականի փետրվարի 19-ի նախագահական ընտրություններում Հայաստանի նախագահ Սերժ Սարգսյանի կառավարումը նոր դարագլուխ չի բացում Ղարաբաղյան կոնֆլիկտի պատմության մեջ: Սարգսյանի գալուստն առաջ է բերում այն ակտիվությունը, որ, սովորաբար, հակամարտության կողմերը ցուցաբերում են իշխանության եկած նոր ուժի նկատմամբ: Սարգսյանը հավատարիմ է մնում կոնֆլիկտի փաթեթային լուծման տարբերակին. «Սկզբունքն այն է, որ եթե համաձայնություն ձեռք չի բերվել բոլոր հարցերի շուրջ, ուրեմն համաձայնություն ընդհանրապես չկա: Որևէ մեկը ոչ գնալու է գաղտնի քայլի, ոչ էլ մտադիր է ժողովրդի թիկունքից քայլեր ձեռնարկել: Այն ժամանակ, երբ բանակցությունները բերեն համապատասխան լուծումների, պայմանավորվածությունների, դրանք կդրվեն համապատասխան քննարկման Հայաստանի և Ղարաբաղի ժողովրդի մակարդակով: Որևէ ղեկավար չի կարող առանց ժողովրդի կարծիքը նկատի ունենալու ինչ-որ հարցերի լուծման գնալ» (*Հայաստանի Հանրաետություն,* 2008, 213): Արդեն հունիսին՝ Ալիևի հետ ամսի 7-ի ծանոթության հանդիպումից հետո Սարգսյանը հայտնում է իր պատրաստակամությունը շարունակելու բանակցությունները՝ ըստ Մադրիդյան սկզբունքների (*Հայաստանի Հանրապետություն,* 2008, 113): Նույն ցանկությունը նախագահները վերահաստատում են նոյեմբերի 2-ին Մոսկվայում ստորագրած հռչակագրով (*Հայաստանի Հանրապետություն,* 2008, 215): Այս փուլում բանակցություններն ընթանում են երեք սկզբունքների հիման վրա՝ Հելսինկյան եզրափակիչ ակտի երկրորդ հոդված՝ ուժի և ուժի սպառնալիքի չկիրառում, չորրորդ՝ տարածքային ամբողջականություն և ութերորդ՝ ազգերի ինքնորոշում: 2009-ին բանակցային հանդիպումները ակտիվորեն շարունակվում են Ցյուրիխում, Պրահայում, Սանկտ Պետերբուրգում, Մոսկվայում, Մյունխենում: 2010-ի հունվարին արդեն չորրորդ անգամ հանդիպում են Ալիև-Մեդվեդև-Սարգսյան ֆորմատով: 2010 թ. hունիսի 26-ին կանադական Մուսկոկա քաղաքում անցկացվող «Մեծ ութնյակի» գագաթաժողովի շրջանակներում ԱՄՆ-ի, Ռուսասատանի, Ֆրանսիայի նախագահներ Բարաք Օբաման, Դմիտրի Մեդվեդևն ու Նիկոլա Սարկոզին` որպես ԵԱՀԿ Մինսկի խմբում համանախագահող երկրների ղեկավարներ համատեղ հայտարարություն են ընդունում Լեռնային Ղարաբաղի վերաբերյալ: Հայտարարության մեջ ասվում է, որ Մինսկի խմբի համանախագահ երկրների երկրները «կարևոր առաջընթաց են համարում այն, որ երկու կողմերն էլ համաձայնել են այն փաստի հետ, որ կայուն կարգավորումը պետք է հիմնվի մի շարք սկզբունքների վրա, որոնց թվում են, մասնավորապես, Լեռնային Ղարաբաղի շուրջ գտնվող տարածքների վերադարձը, Լեռնային Ղարաբաղի ժամանակավոր կարգավիճակը, անվտանգության և ինքնակառավարման երաշխիքների ապահովումը, Հայաստանը Լեռնային Ղարաբաղին կապող միջանցքը» (*Հայաստանի Հանրապետություն,* 2010 120): Հայտարարությունից օրեր անց ամերիկացի համանախագահ Բրադկեն ավելի է մանրամասնում էլեմենտները, դրանք վեցն են՝ ԼՂ ժամանակավոր և վերջնական կարգավիճակ, զբաղեցրած տարածքների վերադարձ, Հայաստանն ու Ղարաբաղը կապող միջանցք, փախստականների վերադարձ, խաաղության ապահովում (*Հայաստանի Հանրապետություն,* 2010, 128): Նույն թվականի դեկտեմբերի սկզբին Ադրբեջանի և Հայաստանի նախագահները վերահաստատում են իրենց պատրաստակամությունը կարգավորմանը հասնել միջազգային իրավունքի և սկզբունքների, ՄԱԿ-ի խարտիայի, Հելսինկյան եզրափակիչ ակտի, ինչպե նաև 2009-ի հուլիսի 10-ին Աքվիլայում, այնուհետև՝ 2010 հունիսի 26-ին Մուսկոկայում արված երեք երկրների /Մեդվեդև, Սարկոզի, Օբամա/ հայտարարության վրա (*Հայաստանի Հանրապետություն,* 2010, 226): Բանակցային հանդիպումները շարունակվում են նաև հաջորդ տարի՝ Սոչիում (մարտի 5), Կազանում (հունիսի 24):

Սերժ Սարգսյանի կառավարման շրջանում բանակցային գործընթացը պասիվ ընթացք է ստանում: Թերևս նրա օրոք կոնֆլիկտի համար շրջադարձային կարող էր լինել հայ-թուրքական արձանագրությունների վավերացումը, բայց այն ձախողվեց: Բանակցային գործընթացը լճանում է, նախագահների հանդիպումները՝ սակավադեպ դառնում: Երկամյա ընդմիջումից հետո 2014 թ. Սարգսյան-Ալիև-Օլանդ հանդիպումն է տեղի ունենում Փարիզում (28 հոկտեմբեր): 2015 թ. դեկտեմբերի 19-ին Հայաստանի և Ադրբեջանի նախագահները հանդիպում են Բեռնում: Հանդիպումից հետո Ի. Ալիևը այն որակում է որպես «ձևական»: Այսպիսի բանակցային լճացման պայմաններում 2016 թ. ապրիլի 1-5-ը լայնամասշտաբ ռազմական գործողություններ են տեղի ունենում Արցախի բանակի և Ադրբեջանի զինված ուժերի միջև արցախա-ադրբեջանական շփման գծի ողջ երկայնքով: Ապրիլյան ռազմական գործողությունները համանախագահող երկրներին և մասնավորապես Ռուսաստանին ստիպում են չափազանց պրոակտիվ գործել: 2016 թ. մայիսի 16-ին Վիեննայում մեկնարկում է Հայաստանի նախագահ Սերժ Սարգսյանի և Ադրբեջանի նախագահ Իլհամ Ալիևի հանդիպումը՝ ԵԱՀԿ-ի Մինսկի խմբի համանախագահ երկրների արտգործնախարարների մասնակցությամբ։ Համաձայնություն է ձեռք բերվում միջադեպերի հետաքննության մեխանիզմների ներդրման շուրջ: Հունիսի 20-ին Սանկտ Պետերբուրգում Ռուսաստանի նախագահ Վլադիմիր Պուտինի միջնորդությամբ Հայաստանի և Ադրբեջանի նախագահները նորից են հանդիպում. շեշտադրվում է բանակցությունները շարունակելու բացարձակ անհրաժեշտությունը: Սերժ Սարգսյանը հեռանում է ժողովրդի պահանջով 2018 թ. ապրիլի 23-ին՝ դառնալով Հայաստանի Հանրապետության առաջին ղեկավարը, որ իշխանությունը հարկադրաբար թողեց՝ ոչ Ղարաբաղի խնդրի բերումով:

**Փուլայի՞ն, թե՞ փաթեթային**

Լեռնային Ղարաբաղի կոնֆլիկտի հիմնական դիլեման հայաստանյան պաշտոնական դիսկուրսում դրա փուլային կամ փաթեթային լուծման շուրջ է: Բանակցային գործընթացի սկզբում միջնորդները նույնպես որդեգրել էին հարցի կարգավորման փուլային մոտեցումը. առաջին քայլ՝ զինադադարի հաստատում, երկրորդ՝ քաղաքական պայմանագրի ստորագրման միջոցով զինադադարի ամրագրում և խաղաղ գործընթացի անշրջելիության ապահովում, երրորդ Մինսկի վեհաժողովում ԼՂ-ի կարգավիճակի վճռում: 1997թ. հուլիսին ԵԱՀԿ համանախագահների կողմից առաջարկվեց ԼՂ հարցի կարգավորման փաթեթային տարբերակը: Այն կազմված էր երկու համաձայնագրերից՝ նվիրված զինված հակամարտության դադարեցմանը, որը ներառում էր զինված ուժերի դուրս բերում երկու փուլով, Բաժանարար գոտու ստեղծում, տեղահանված անձանց վերադարձ նրանց նախկին մշտական բնակության վայրեր՝ Բաժանարար գոտում, և անվտանգության մի շարք հարցեր: Լաչինի միջանցքը նախատեսվում էր հանձնել ԵԱՀԿ-ին վարձալկալությամբ, միայն ԼՂ իշխանությունների կողմից օգտագործվելու պայմանով։ Երկրորդ համաձայնագիրն ուղղված էր ԼՂ կարգավիճակի որոշմանը և նախատեսում էր Ադրբեջանի կազմում լայն ինքնավարություն, այդ թվում սեփական Սահմանադրություն ունենալու իրավունք։

1997թ. դեկտեմբերի 2-ին համանախագահները կողմերին առաջարկել են ԼՂ կարգավորման փուլային տարբերակը: Փուլային տարբերակը նախատեսում էր սկզբում համաձայնության գալ առաջին համաձայնագրի շուրջ, որից հետո միայն քննարկել երկրորդ համաձայնագիրը։ Նախատեսվում էր, որ մինչ վերջնական համաձայնության գալը Լեռնային Ղարաբաղը կպահպաներ ընթացիկ կարգավիճակը և միջազգայնորեն ճանաչված անցումային կարգավիճակ կստանար։ Լաչինի հետ կապված խնդիրները ևս լուծվելու էին ԼՂ կարգավիճակի որոշման հետ մեկտեղ: սակայն Լեռնային Ղարաբաղը մերժել է այս առաջարկը. միջնորդների առաջարկած փուլային տարբերակը չէր ճշտում Լեռնային Ղարաբաղի վերջնական քաղաքական կարգավիճակը, իսկ Լեռնային Ղարաբաղը պատրաստ չէր հրաժարվել ատատուս-քվոյից՝ առանց անվտանգության հստակ երաշխիքների։

Առաջին նախագահ Լևոն Տեր-Պետրոսյանը կողմ է փուլային լուծման, քանի որ կարծում է, որ կողմերը պատրաստ չեն հարցի փաթեթային լուծմանը. «Եկեք հանենք առայժմ այն ամենը, ինչը լարվածություն է ստեղծում։ Հետո նստենք և Ղարաբաղ – Ադրբեջան կամ Ղարաբաղ – Հայաստան – Ադրբեջան կազմով, ինչը կարևոր չէ, խոսենք կարգավիճակի մասին՝ առանց նախնական պայմանների։ Բականաբար, առանց Ղարաբաղի խոսք չի կարող լինել ոչ մի բանակցության մասին, բայց ձևն ինձ համար բացարձակապես երկրորդական է։ Գլխավորը՝ էությունն է, իսկ էությամբ դա չեչենական տարբերակն է. հանեցին խնդրի սրությունը, երդվեցին չկռվել, հարցը լուծել միայն խաղաղ միջոցներով, և հանգիստ զբաղվեցին գործով:… Իմ կարծիքով, այդպիսի տարբերակի բոլորն ավելի պատրաստ են, քան փաթեթային լուծման (փաթեթային լուծման տակ նկատի է առնվում Մինսկի խմբի նախկին առաջարկությունը՝ միաժամանակ լուծել ադրբեջանական հողերի և փախստականների վերադարձի, Ղարաբաղի անվտանգության երաշխիքի և կարգավիճակի որոշակիացման խնդիրները – Վ.Դ .)։ Կարծում եմ՝ թե՛ Ղարաբաղը, թե՛ Ադրբեջանը պատրաստ են։ Հայաստանի համար իրավիճակը մի փոքր այլ է, որովհետև մենք միշտ ասել ենք, մեզ համար ընդունելի է ցանկացած լուծում, որը կբավարարի Ղարաբաղին» (Հարցազրույց «Նովոյե Վրեմյա» շաբաթաթերին, տե՛ս Լևոն Տեր-Պետրոսյան, Ընտրանի, Երևան, 2006, 587): Տեր-Պետրոսյանը այս տարբերակին հավատարիմ է մնացել՝ իր բազմաթիվ ելույթներում, հարցազրույցներում պնդելով վերջինիս նպատակահարմարությունը: Հետագայում իր դիրքորոշումը նա մեկնաբանում է նաև իր «Պատերա՞զմ, թե՞ խաղաղություն. լրջանալու պահը» հոդվածում. «Ընդդիմադիր մամուլի կողմից ջանք չի խնայվում հասարակությանը տպավորելու համար, թե իբր Լեռնային Ղարաբաղը պաշտպանում է կարգավորման փաթեթային տարբերակը, իսկ Հայաստանը՝ փուլայինը, որը հղի է լուրջ վտանգներով։ Ես թերևս չանդրադառնայի այս հարցին, եթե ի զարմանս ինձ, նման հայտարարություններ չանեին նաև Ղարաբաղի ներկայացուցիչները։ Սեպտեմբերի 26-ի մամլո ասուլիսին ուշադիր հետևողները պետք է նկատած լինեին, որ թե՛ փաթեթային, թե՛ փուլային լուծումները ես համարել եմ «իրական (ռեալ) տարբերակներ»։ Նշել եմ նաև, որ Հայաստանը լուրջ վերապահումներով ընդունել է համանախագահների ներկայացրած առաջին ծրագիրը, որը ոչ այլ ինչ էր, եթե ոչ կարգավորման փաթեթային տարբերակ։ Եւ միայն այն բանից հետո, երբ Ադրբեջանը և Լեռնային Ղարաբաղը գրավոր կերպով կտրականապես մերժել են այդ տարբերակը, համանախագահներն ստիպված են եղել կողմերին առաջարկել փուլային լուծում։ Ասուլիսում իմ կողմից մասնավորապես ասված է. «Ըստ էության ի՞նչ տեղի ունեցավ։ Միջնորդներն էլ, մենք բոլորս էլ համոզվեցինք, որ այսօր Ղարաբաղը և Ադրբեջանը պատրաստ չեն քննարկել Լեռնային Ղարաբաղի կարգավիճակի հարցը, որովհետև նրանցից յուրաքանչյուրն ունի այդ կարգավիճակի մասին իր սեփական պատկերացումը, որը կտրուկ հակադրվում է հակառակորդի տեսակետին։ Այս հարցում բոլորը համոզվեցին։ Ես կարծում եմ, ընտրվեց միակ իրատեսական մոտեցումը։ Եթե լուծման նման տարբերակը չի ընդունվում, այսինքն իրագործելի չէ, այսօր պետք է փորձ կատարել իրագործել լուծման «փուլ առ փուլ» տարբերակը» (Հայաստանի Հանրապետություն, 1997, 27 սեպտեմբերի)։ Մերժելով նախ փաթեթային, ապա՝ փուլային լուծումները և այսօր առաջարկելով կրկին վերադառնալ փաթեթային տարբերակին, ղարաբաղյան կողմն անհարմար դրության մեջ է դրել թե՛ Ղարաբաղը, թե՛ Հայաստանը։ Այնուամենայնիվ, վիճակը ես ողբերգական կամ փակուղային չեմ համարում, քանի որ հնարավոր է այդ երկու տարբերակները հեշտությամբ համատեղել։ Գաղափարը շատ պարզ է. բանակցությունների արդյունքում ստորագրվում է կարգավորման փուլային տարբերակը, բայց այն կիրառվում է Լեռնային Ղարաբաղի կարգավիճակի հստակեցումից հետո։ Դրանով Ղարաբաղը միջազգային հանրությանն ապացուցում է իր կառուցողականությունը, ցույց է տալիս, որ ոչ մի մտադրություն չունի պահպանել գրավված տարածքները, իսկ մյուս կողմից՝ լուրջ առաջխաղացում է արձանագրվում կարգավորման գործընթացում, և վերսկսվում են շուրջ մեկ տարի ընդհատված բանակցությունները» (Լևոն Տեր-Պետրոսյան, Ընտրանի, 636-637):

Լեռնային Ղարաբաղի ղեկավարությունը, ինչպես նաև Հայաստանի Հանրապետության նախագահներ Ռոբերտ Քոչարյան, ապա նաև Սերժ Սարգսյանը հանդես են եկել հարցի լուծման փաթեթային տարբերակի օգտին: Դեռևս լինելով ԼՂ գործադիր ղեկավար Քոչարյանը Փարիզում հարցազրույց է տալիս և հանդես գալիս իբրև փաթեթայինի կողմնակից՝ կարևորելով ԼՂՀ-ի համար կարգավիճակի, շրջափակման վերացման, Ադրբեջանի համար գրավյալ տարածքներից ղարաբաղյան ուժերի դուրսբերման, փախստականների հարցերը, երկու կողմերի համար բնակչության անվտանգության երաշխիքների ապահովման խնդիրը: Առաջարկությունների միասնական փաթեթի և խնդիրների լուծման մեխանիզմների բացակայությունը ԼՂՀ կարծիքով ձախողման են դատապարտում միջազգային կազմակերպությունների խաղաղարար ջանքերը: (*Հայաստանի Հանրապետություն*, 1992, 211 (23 հոկտեմբերի), 1): Նույն մոտեցումը նա ցուցաբերում է նախագահության ողջ շրջանում, տե՛ս, օրինակ՝ «խնդրի էությունը Ղարաբաղի կարգավիճակն է, հետևաբար բանակցությունները պետք է սկսվեն հենց այդ հարցից, իսկ մնացած բոլոր խնդիրներն այս դեպքում շատ ավելի հեշտությամբ կկարգավորվեն» (*Հայաստանի Հանրապետություն,* 1998, 95): «Ես եղել և մնում եմ ԼՂ խնդրի փաթեթային կարգավորման կողմնակից: Փաթեթը ենթադրում է խնդրի բոլոր բաղադրամասերի կարգավորում և վերոնհիշյալ տարածքները մենք համարում ենք այդ բաղադրամասերից մեկը: Իմ դիրքորոշումը մնացել է նույնը՝ դա բանակցությունների առարկա է, իսկ թե ինչպիսին կլինի լուծումը, ցույց կտա բանակցային գործընթացը» (*Հայաստանի Հանրապետություն,* 2003, 245): «Սկզբունքն այն է, որ եթե համաձայնություն ձեռք չի բերվել բոլոր հարցերի շուրջ, ուրեմն համաձայնություն ընդհանրապես չկա: Որևէ մեկը ոչ գնալու է գաղտնի քայլի, ոչ էլ մտադիր է ժողովրդի թիկունքից քայլեր ձեռնարկել: Այն ժամանակ, երբ բանակցությունները բերեն համապատասխան լուծումների, պայմանավորվածությունների, դրանք կդրվեն համապատասխան քննարկման Հայաստանի և Ղարաբաղի ժողովրդի մակարդակով: Որևէ ղեկավար չի կարող առանց ժողովրդի կարծիքը նկատի ունենալու ինչ-որ հարցերի լուծման գնալ» (*Հայաստանի Հանրաետություն,* 2008, 213):

«Փուլայի՞ն, թե՞ փաթեթային» դիլեման Հայաստանի ներքաղաքական կյանքում ծայր է տվել ապակառուցողական դիսկուրսի և իրականությունից հեռացած մաքսիմալիստական հռետորաբանության՝ գլխավորապես 1998 թ. նախագահական ընտրություններից առաջ եղած ներքաղաքական ճգնաժամի ընթացքում. մեջտեղ էր բերվում պատերազմը հաղթական ավարտին հասցնելու կամ Ղարաբաղի անկախությունը ճանաչելու հնարավորությունը: Սրանից տարբերվող դիրքը որակվում էր իբրև դավաճանություն, լավագույն դեպքում՝ ապաշնորհություն: Հայաստանի Հանրապետության վարչապետ Ռոբերտ Քոչարյանը անկախություն ձեռք բերելը համարում էր «Ճկունության խնդիր, հնարավոր տարբերակը պիտի այնպիսին լինի, որ երաշխավորի Ղարաբաղի անկախությունը» (տե՛ս Հայաստանի Հանրապետություն, 1997, դեկտեմբերի 16-ի համարը):

Քոչարյանի հռետորաբանությունը և քաղաքական երևակայությունը Ղարաբաղի հարցում շարունակում են անսահման մնալ նաև 1998 թ. նախընտրական շրջանում: Քոչարյանը բացառում է պատերազմի և խաղաղության դիլեման, նրա համար գործուն մեկնակետը հաղթանակն է, հաղթողի դիրքից խոսելն ու գործելը. «արժանապատիվ խաղաղություն կկնքեմ ոչ թե Սպիտակի երկրաշարժի, այլ Աղդամի երկրաշարժի ֆոնի վրա:… Աղդամի երկրաշարժ արած ժողովրդին պարտություն պարտադրելը բոլորովին էլ խաղաղություն չէ» (Հայաստանի Հանրապետություն, 1998, 46): Նախագահական աթոռի վրա արդեն, երբ Քոչարյանը կտրուկ մեղմում է տրամադրությունները, հրաժարվում նախկին անզիջում դիրքից, քանիցս փորձում է բացատրել, թե ինչու, այնուամենայնիվ, իրականություն չդարձրեց Լեռնային Ղարաբաղի անկախությունը. «Մենք ասում ենք, որ ունենք իրավական այն լուրջ հիմքերը, ըստ որի կամ պետք է ճանաչել Ղարաբաղի անկախությունը, կամ բարձրացնել ԼՂՀ-Հայաստան վերամիավորման հարցը: **Բայց մենք այդ քայլերին չենք դիմում, հույս ունենալով, որ բանակցային գործընթացն այնպիսի մի լուծման է հանգեցնելու, որը կբավարարի հակամարտության բոլոր կողմերին**» (ընդգծումը՝ Գ.Ա.)» (տե՛ս Հայաստանի Հանրապետություն, 1998, 122):

**Լեռնային Ղարաբաղի՝ բանակցությունների կողմ լինելն ու չլինելը**

1992 թ. փետրվարին ԵԱՀԽ դիտորդների տարածաշրջան այցից հետո մարտի 3-ին Պրահայում ընդունված հայտարարությամբ Լեռնային Ղարաբաղը ճանաչվում է բանակցությունների լիիրավ կողմ: Սա հնարավորություն է տալիս անցնելու հարցի կարգավորման բանավիճային փուլին (*Հայաստանի Հանրապետություն,* 1992, 43): 1992 թ․ ամռանից Լեռնային Ղարաբաղի Հանրապետության (ԼՂՀ) խորհրդարանական պատվիրակությունը մասնակցել է ԵԱՀԽ Մինսկի Կոնֆերանցի նախագահության հովանու ներքո ընթացող բանակցություններին: 1993 թ. սեպտեմբերին Լեռնային Ղարաբաղի ղեկավարությունը ԵԱՀԽ ՄԽ երկրների կողմից ճանաչվել է որպես հակամարտության հիմնական կողմերից մեկը: Հետագայում, ԵԱՀԽ-ԵԱՀԿ, ՄԱԿ-ի և ԱՊՀ Միջխորհրդարանական ասամբլեայի շրջանակներում ընդունվել են տարբեր փաստաթղթեր, որոնք վկայում են Լեռնային Ղարաբաղի՝ հակամարտության կողմ լինելու մասին: Պրահայում` 1995-ի մարտի 31-ին ԵԱՀԿ արտգործնախարարների խորհուրդն ընդունեց մի փաստաթուղթ, որում առաջին անգամ ԼՂ-ն նշվում էր որպես բանակցությունների ուղղակի կողմ: Այդ փաստաթղթում Ադրբեջանը և Հայաստանը համարվում էին հակամարտության պետական կողմեր, իսկ ԼՂն` հակամարտող կողմ: 1997 թ . գարնանը Մոսկվայում տեղի ունեցան եռակողմ բանակցությունները վերջինն են դառնում Լեռնային Ղարաբաղի համար: 1998 թ. Ադրբեջանը փակուղի է մտցնում հարցը՝ հրաժարվելով Լեռնային Ղարաբաղի իշխանությունների հետ անմիջական բանակցությունից: 1998 թ. սեպտեմբերի 26-ին ՄԱԿ-ի ասամբլեայի 53-րդ նստաշրջանի ելույթում Քոչարյանը հայտնում է. «Մեր տարածաշրջանում, կայունության և անվտանգության կարևորագույն երաշխիքներից մեկը տարածաշրջանային հակամարտությունների խաղաղ կարգավորումն է: Հայաստանը մնում է 1994 թվականի մայիսին ղարաբաղյան հակամարտության գոտում հաստատված հրադադարի ռեժիմի կողմնակիցը և կնպաստի նա անշեղ պահպանմանը: Մենք ընդգծում ենք Մինսկի խմբի և նրա առանձին երկրների ներդրումը, ինչպես հրադադարի ռեժիմի, այնպես էլ միջնորդության գործում: Ցավոք, ներկայումս բանակցությունների գործընթացը հայտնվել է փակուղում: Մենք այն կարծիքին ենք, որ ստեղծված փակուղու հիմնական պատճառներն են՝ բանակցությունների գործընթացում Լեռնային Ղարաբաղի ներկայացուցչության հստակորեն չորոշված կարգավիճակը, Լեռնային Ղարաբաղի ընտրված ղեկավարների հետ անմիջական բանակցություններից Ադրբեջանի հրաժարվելը, ինչպես նաև այն փաստը, որ Ադրբեջանը շարունակում է պնդել իր նախապայմանները Լեռնային Ղարաբաղի ապագա կարգավիճակի վերաբերյալ, ինչը պետք է որոշվի բուն բանակցությունների ընթացքում» (*Հայաստանի Հանրապետություն,* 1998, 189): Արդեն 1998 թ. հոկտեմբերի 27-ին տապալվում են նույն թվականի նոյեմբերի 3-ին Եվրախորհրդի Խորհրդարանական վեհաժողովի քաղաքական հարցերի կոմիտեի նախագահի լսումները՝ նախատեսված հակամարտության երեք կողմերի մասնակցությամբ: ԼՂՀ Արտաքին գործերի նախարարության հայտարարության մեջ հետաձգելու մասին որոշման առիթով ասված է. «Այդ առումով մենք ստիպված ենք հայտարարել, որ սեղծված վիճակը դիտարկում ենք որպես.-Ադրբեջանի ճնշման ներքո հակամարության կողմերի միջև երկխոսության քաղաքական շրջանակների վերաբերյալ նախկինում ձեռք բերված պայմանավորվածություններից Եվրախորհրդի խորհրդարանական վեհաժողովի նահանջ:-Նախկինում ստանձնած պարտավորություններին հավատարիմ մնալու անկարողության դրսևորում Ադրբեջանի իշխանությունների կողմից»: 1999 թ. օգոստոսի 21-ին Քոչարյանը Ալիևին հանդիպում է Ժնևի արվարձան Ժանտոյի ամառանոցում, երբ դեռևս հրատապ էր բանակցային գործընթացի վերսկսման անհրաժեշտությունը. «Ես որոշակիորեն այստեղ ներկայացնում էի նաև ղարաբաղյան կողմի շահերը՝ որպես նախկինում ԼՂ ղեկավար՝ իմանալով նրա անհանգստությունները: Ես կարծում եմ, որ բանակցությունների վերսկսումը Մինսկի խմբի շրջանակներում հնարավորություն կտա հակամարտության բոլոր կողմերին, այդ թվում և Ղարաբաղին, ուղղակի մասնակցություն ունենալ, նորից եմ կրկնում, փոխընդունելի և կոմպրոմիսային լուծում փնտրելիս» (*Հայաստանի Հանրապետություն,* 163): Այստեղ առաջին անգամ Քոչարյանը նրբորեն իր վրա է վերցնում նաև Ղարաբաղի ներկայացուցչի դերը: Արդեն վերադարձին Զվարթնոց ժամանելով՝ նա, նորից անդրադառնալով բանակցություններից Ղարաբաղի դուրս մնալուն, փորձում է բացատրություն տալ. «Վերսկսված բանակցություններն անշուշտ պետք է տեղի ունենան ԼՂՀ լիարժեք մասնակցությամբ:..Սակայն բանակցային գործընթացում գալիս է մի ժամանակահատված, երբ բանակցող կողմերն սկսում են գործել միջնորդների համար: Յուրաքանչյուրն ուզում է ապացուցել իր ճշմարտացի լինելը՝ ընդգծելով հակառակ կողմի սխալականությունը»: Հետաքրքիր են հարցի վերաբերյալ նախագահ Քոչարյանի հետահայաց մի քանի անդրադարձները. «Փաստորեն, հարցը հայտնվել էր փակուղու մեջ, և պարզ է, որ Մինսկի խումբը պետք է գար նոր առաջարկով, որը կլիներ քիչ ավելի շեղված դեպի Ադրբեջանի ցանկությունները: Ես ենթադրում եմ, որ մենք նոր առաջարկին կասեինք՝ ոչ, Ադրբեջանը կասեր՝ այո: Եվ ցիկլն անընդհատ կկրկնվեր, քանի որ նախկինում մենք երկու անգամ այդպիսի կրկնություն ուղղակի ունեցել ենք: Եվ այստեղ ծնվեց երկու նախագահների հանդիպումների մասին գաղափարը» (*Հայաստանի Հանրապետություն,* 2000, 25): «Ինձ թվում է, որ գոյություն ունի բանակցություններին ԼՂՀ մասնակցության ոչ կոռեկտ ընկալում: Բանակցային գործընթացը Հայաստանի և Ադրբեջանի նախագահների հանդիպումներից շատ ավելի լայն է: Դա նաև իմ հանդիպումներն են Արկադի Ղուկասյանի հետ, որոնց ընթացքում մենք համաձայնեցնում ենք բանակցային դիրքորոշումները: Դա Մինսկի խմբի համանախագահների պարբերաբար այցելություններն են տարածաշրջան և նրանց հանդիպումները ԼՂՀ ղեկավարության հետ: Ի դեպ, սա բանակցությունների առավել բովանդակալից մասն է: Դա ԵԱՀԿ գործող նախագահի օգնականի կանոնավոր այցելություններն են ԼՂՀ: ԼՂՀ-ն բանակցային ողջ գործընթացի ակտիվ մասնակիցն է: Հայաստանի և Ադրբեջանի նախագահների հանդիպմանը ես ներկայացնում եմ նաև Արցախի շահերը: Մենք, իհարկե, ձգտելու ենք հանդիպումների այդ ձևաչափի մեջ նույնպես ԼՂՀ ներգրավմանը: Ես կարծում եմ, որ մեզ կհաջողվի դրան հասնել: Ակնհայտ է, որ արդյունքի հասնելու համար անհրաժեշտ է առողջ պրագմատիզմ բանակցությունների տեխնոլոգիայի մոտեցումներում: Ադրբեջանը չափազանց զգայուն է պայմանականությունների հանդեպ: Չէ՞ որ, անկասկած, գործընթացի մեջ ԼՂՀ-ի ակտիվ ներգրավումը ավելացնում է կարգավորման հավանականությունը» (*Հայաստանի Հանրապետություն,* 2005, 36): Քոչարյանը ՀՀ-ին տված հարցազրույցում պատասխանում է. «Հայաստանը երբեք նման որոշում չի ընդունել, այդպիսի բան չի եղել: Դա եղել է մինչև պարոն Ֆասիեի՝ համանախագահ դառնալը, բայց այդպիսի որոշում չի եղել: Դա այլ կերպ ստացվեց. Եթե հիշում եք՝ կար փակուղի և սկսվեց իմ ու նախագահ Հեյդա Ալիևի միջև բանակցային գործընթաց, որ գրեթե ավարտվում էր փաստաթղթի ստորագրմամբ Քի Վեսթում: Այդ գործընթացը փաստացի բերեց դրան: Իսկ մինչ գործընթացը սառեցված էր, բանակցություններ չկային, որովհետև ուղղակի փակուղի էր» (*Հայաստանի Հանրապետություն,* 2008, 10):

Բանակցային գործընթացից Լեռնային Ղարաբաղի դուրս մնալը բացատրվել կամ մեղմվել է մի քանի պատճառաբանությամբ:

Հայաստանի Հանրապետության նախագահ Ռոբերտ Քոչարյանը ծագումով արցախցի է և բանակցություններում իրավասու է ներկայացնել նաև Լեռնային Ղարաբաղը. 2006 թ. ապրիլին արտգործնախարար Օսկանյանն այս առիթով Լեռնային Ղարաբաղում հայտարարում է. «…Ինչ խոսք, Ադրբեջանը միշտ էլ կտրականապես մերժել է ղարաբաղյան կողմի հետ երկխոսությունը: Բայց քանի որ ՀՀ նախագահն Արցախի ծնունդ է, և ազգային-ազատագրական շարժման հետ կապված բոլոր գործընթացների ակտիվ մասնակիցն է, փաստացի իր վրա է վերցրել պատասխանատվության ծանր բեռը ու բանակցում է և՛ Հայաստանի, և՛ Ղարաբաղի անունից» (*Հայաստանի Հանրապետություն,* 2006, 78):

Բանակցություններին չմասնակցելը բացատրվում է Հայաստանի՝ որպես ճանաչված պետության ունեցած առավելությամբ չճանաչված Ղարաբաղի համեմատ: Վարդան Օսկանյանը լավագույնս է տալիս դրա ձևակերպումը. «Կար ժամանակ, երբ Հայաստանի դիրքորոշումը հետևյալն էր. Հայաստանի համար ընդունելի կլիներ այն, ինչ կպայմանավորվեին ԼՂ-ն և Ադրբեջանը: Սակայն այդ օրերին մենք ստանում էինք այնպիսի առաջարկներ, որ բացարձակապես անընդունելի էին հայկական կողմի համար: Այն օրվանից, երբ Հայաստանն առավել ակտիվ է ներգրավված բանակցություններում, սեղանի վրա հայտնվում են այնպիսի առաջարկներ, որոնց սկզբունքները կարելի է քննարկել: Այստեղից ակնհայտ է, որ այլ պետություններ այլ կերպ են մոտենում ճանաչված պետությանը, քան չճանաչվածին: Համենայն դեպս, ընդհանուր պայմանավորվածություն կա համանախագահների հետ, և դա նույնիսկ Ադրբեջանն է ընդունում, սկզբունքների ճշտումից հետո ԼՂ-ն որպես կողմ իր մասնակցությունն է ունենալու համաձայնության մանրամասների շուրջ ընթանալիք քննարկումներին» (*Հայաստանի Հանրապետություն,* 2006, 33): Այս առիթով պետք է ներկայացնել առաջին նախագահ Լևոն Տեր-Պետրոսյանի և նրա կառավարության դիրքորոշումը, որ մշտապես պնդել է Լեռնային Ղարաբաղի ինքնուրույն գործոն և կոնֆլիկտի կողմ լինելը. դեռևս 1992 թ. փետրվարի 18-ին Լևոն Տեր-Պետրոսյանն ընդունում է ԵԱՀԽ անդամներին, ներկայացնում է փոխզիջումային առաջարկների փաթեթ: Տեր-Պետրոսյանը հավաստում է, որ Հայաստանը հանդես չի գալու որպես ակտիվ կողմ, այլ համաձայն է ցանկացած լուծման, որ կբավարարի Լեռնային Ղարաբաղի բնակչությանը: Այս շրջանում Տեր-Պետրոսյանի դիրքորոշմամբ կոնֆլիկտում Հայաստանի հետապնդում է ջանքեր գործադրել դադարեցնելու կրակը, անցկացնելու բանակցություններ Լեռնային Ղարաբաղի և Ադրբեջանի միջև՝ միջազգային դիտորների միջնորդությամբ: Այս նույն գծի մեջ է նաև արտգործնախարար Րաֆֆի Հովհաննիսյանի հայտարարությունը՝ արված Պրահայում դեռևս 1992 թ. փետրվարի սկզբին, ըստ որի՝ առաջացած կոնֆլիկտի մեջ Հայաստանը տարածքային հավակնություններ չունի, հարցը պետք է դիտարկել ինքնորոշման իրավունքների հարթության վրա: Լեռնային Ղարաբաղը չպետք է պատկանի ո՛չ Հայաստանին, ո՛չ Ադրբեջանին (*Հայաստանի Հանրապետություն,* 1992, 23): 1993 թվականի հոկտեմբերին Հայաստանի արտգործնախարար Վահան Փափազյանի ելույթը ՄԱԿ-ի Գլխավոր ասամբլեայի 48-րդ նստաշրջանում հավաստում է. «Լեռնային Ղարաբաղի հակամարտության վերաբերյալ Հայաստանի դիրքորոշումը միշտ եղել է հստակ ու հետևողական: Հակամարտությունը ինքնորոշման համար պահանջող Լեռնային Ղարաբաղի ժողովրդի և նրա իրավունքներն ու անվտանգությունը չճանաչող Ադրբեջանի կառավարության միջև է:…Լեռնային Ղարաբաղը վերջապես ճանաչվել է հակամարտության կողմ և Ռուսաստանի միջնորդությամբ Լեռնային Ղարաբաղի և ղեկավարության և Ադրբեջանի իշխանությունների միջև սկիզբ առած ուղղակի բանակցությունները հանգեցրել են հրադադարի» (*Հայաստանի Հանրապետություն*, 203 (հոկտեմբերի 13):

**Վերջաբանի փոխարեն**

Լեռնային Ղարաբաղի կոնֆլիկտը սուր ընկալումներ և զգացումներ է հարուցում հակամարտող երկրների հասարակությունների շրջանում: Հարցի վերաբերյալ քննարկումներն ու ուսումնասիրությունները կարող են օգնել հաղթահարել կարծրատիպային ընկալումները, մեղմել կոնֆլիկտի սուր կողմերը:

Հոդվածի ամբողջական և ավարտուն տարբերակը կհրապարակվի «Պետական գործիչների կողմից ներկայացվող հավաքական հիշողության բովանդակությունը» նախագծի շրջանակներում:

Գայանե Այվազյան

1. <https://www.un.org/en/ga/search/view_doc.asp?symbol=S/RES/822(1993)>, հայերենը, տե՛ս <http://profil.am/?p=6454> [↑](#footnote-ref-1)
2. <https://www.un.org/en/ga/search/view_doc.asp?symbol=S/RES/853(1993)>, տե՛ս նաև <http://profil.am/?p=6744> [↑](#footnote-ref-2)
3. <https://documents-dds-ny.un.org/doc/UNDOC/GEN/N93/557/41/PDF/N9355741.pdf?OpenElement>, հայերենը, տե՛ս <http://profil.am/?p=7509> [↑](#footnote-ref-3)
4. <http://profil.am/?p=7600> [↑](#footnote-ref-4)